ગુણવંતભાઇ ગાંધી વિશેની તેમની વાત હળવાશથી માંડતા કહ્યું કે, “આમ તો હું હવે ઘરની બહાર નથી જતો. કોઇ આવે તો એમને કહું છું કે હુ હવે ગંગાસ્વરૂપ છું. પણ નવગુજરાત સમયનો પ્રેમ મને અહીં ખેંચી લાવ્યો.” તેમણે ગાંધીજી અંગેની વાતની શરૂઆત કરતાં કહ્યું કે, “ગાંધીજીની સાથે રહેલા મહાનાયકોનાં જ નામ જુઓ તો તમને સમજાશે કે ગાંધી આવા બધાંને કેવી રીતે સાથે રાખી શક્યા! બધાં સ્વતંત્ર ખોપડીનાં મોટા નેતાઓ હતા. દરેક દેશને નેતાગીરી પુરી પાડી શકે તેવા હતા. છતાં બધાં ગાંધીજી સાથે સહમત હતા. કેમ આમ?' આનો જવાબ આપતા ગુણવંતભાઇએ ઉમેર્યું કે, “ગાંધીજી પાસે સત્ય હતું. સત્ય કોઇ સદગુણ નથી પરંતુ એક ઉર્જા હોય છે. આ સત્યની ઉર્જા તેમની પાસે હતી. અને એનો પ્રભાવ હતો કે આટલાં બધાં સ્વતંત્ર મિજાજનાં માણસો તેમની સાથે રહ્યા. ગાંધીજી ઉપનિષદની જેમ સત્યથી સત્યમની વાત કરે છે તેમ પરમ સત્યનાં ઉપાસક હતા.” સત્યનો પ્રભાવ સમજાવતા ગુણવંતભાઇએ સુંદર વાત કરી કહ્યું કે, “યુનિવર્સિટીમાં સત્ય બોલતા પટાવાળાનો પ્રભાવ વાઇસ ચાન્સેલર કરતા વધારે હોય છે. અને વાઇસ ચાન્સેલર તો સાચુ નથી જ બોલતા. આમાં તો અપવાદ શોધવો પણ મુશ્કેલ બને!” પદ્મશ્રીએ ગાંધીજીના વિનોદ વિશે કહ્યું કે, “ગાંધી માત્ર સંત નહતા પરંતુ વિનોદવૃત્તિ સાથેના સંત હતા. વિનોદવૃત્તિવાળો સંત જગતમાં મળવો મુશ્કેલ છે.” .